Cíbales (en llatí "Cibalae") o Cíbalis ("Cibalis") fou una antiga ciutat romana de la Pannònia Inferior a la vora del riu "Bacuntius", entre "Ulpianum" i Mursa. Portava el títol de "Colonia Aurelia Cibalae" (o "Colonia Aurelia Cibalis"). És famosa per haver estat el lloc de naixement de Gracià Funari i els seus fills Valentinià I i Valent. Constantí I el Gran va derrotar Licini I prop de Cibales en la denominada Batalla de Cíbales. És la moderna Vinkovci, a Croàcia.